Reduserte straffer i den store hasjsaken

I Jæren tingrett ble en av de tiltalte i den store hasjsaken dømt til 4 år og 9 måneders fengsel. Etter ankebehandlingen i Gulating lagmannsrett er 40-åringen en fri mann.

Publisert: Publisert: 16. mars 2015

I denne hytta i Lauvåsvågen ble det skjult nesten 115 kilo hasj. Foto: Kristian Jacobsen

Denne artikkelen er over fem år gammel

Les også Juryen frikjenner to av fire hasjdømte

En uke var satt av til ankesaken i den store hasjsaken i Gulating lagmannsrett. I kjennelsen valgte juryen å frifinne både «hjelperen» (33) og «oljeingeniøren» (40) for de mest alvorlige tiltalepunktene.Juryen fant det ikke bevist at de to hadde fraktet og oppbevart 113 kilo hasj.

Juryens «nei» i skyldspørsmålet gir seg nå utslag i den ferske dommen. Hjelperen, som i Jæren tingrett ble dømt til 5 år og 6 måneders fengsel, blir i lagmannsretten dømt til 2 år og 9 måneders fengsel. Oljeingeniøren dømmes nå til fem måneders fengsel, som anses utholdt i varetekt.

Juryen frikjente

— Han er naturligvis veldig fornøyd. Dommen i tingretten gikk til og med lenger enn aktors påstand og vi har aldri vært i tvil om at den var feil, sa Arvid Sjødin etter juryens kjennelse.

Han forsvarer «hjelperen» i den store hasjsaken i Sandnes. Fire personer ble i oktober 2014 dømt til fengselsstraffer som varierte fra 3 til 11 år. Aftenbladet har fulgt saken siden høsten 2013. Den begynte med et lite hasjbeslag hos en 51-åring i Røldal, og endte med et gigantbeslag på 113 kilo hasj i en hytte på Hommersåk.

Tre av de tiltalte ble knyttet til disse 113 kiloene, hovedmannen (51) som skal ha eid hasjen, hjelperen (33) som ifølge tiltalen var med på å frakte og bære narkotikaen, og oljeingeniøren (40) som eide hytta hasjen ble oppbevart i.

Totalt beslagla politiet 204 kilo hasj i saken.

Lange fengselsstraffer

Som i tingretten dømmes den antatte hovedmannen (51) til 11 års ubetinget fengsel. Også hans jevngamle samboer dømmes til lang fengselsstraff i lagmannsretten. Riktig nok er lagmannsrettens dom noe mildere.

I tingretten ble kvinnen dømt til 3 års fengsel. I lagmannsretten settes straffen til 2 år og 6 måneder.

Advokat Gunnar Øystein Helgevold er hovedmannens forsvarer. Han registrerer at lagmannsrettens straffreaksjon er lik tingrettens.

— Min klient vil nå gå gjennom dommen og ta stilling til om den skal ankes til Høyesterett, sier Helgevold.